CELEX: 32014D0040(01)
Language: mt
Date: 2014-10-15 00:00:00
Title: 2014/828/UE: Deċiżjoni tal-Bank Ċentrali Ewropew tal- 15 ta' Ottubru 2014 dwar l-implimentazzjoni tat-tielet programm ta' xiri ta' bonds iggarantiti (BĊE/2014/40)

22.11.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 335/22
            
         DEĊIŻJONI TAL-BANK ĊENTRALI EWROPEW
   tal-15 ta' Ottubru 2014
   dwar l-implimentazzjoni tat-tielet programm ta' xiri ta' bonds iggarantiti
   
      (BĊE/2014/40)
   
   
      (2014/828/UE)
   
   IL-KUNSILL GOVERNATTIV TAL-BANK ĊENTRALI EWROPEW
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew u, b'mod partikolari t-tieni subparagrafu tal-Artikolu 12.1 flimkien mal-ewwel inċiż tal-Artikolu 3.1, u l-Artikolu 18.1 tiegħu,
   Billi:
   
               (1)
            
            
               Skont l-Artikolu 18.1 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew (iktar 'il quddiem l-“Istatut tas-SEBĊ”), il-Bank Ċentrali Ewropew (BĊE), flimkien mal-banek ċentrali nazzjonali tal-Istati Membri li l-munita tagħhom hija l-euro (minn hawn 'il quddiem il-“BĊNi”) jistgħu joperaw fis-swieq finanzjarji billi, fost oħrajn, jixtru u jbiegħu strumenti negozjabbli b'mod definittiv.
            
         
               (2)
            
            
               Fl-4 ta' Settembru 2014 il-Kunsill Governattiv iddeċieda li għandu jinbeda programm ġdid ta' xiri ta' bonds garantiti (minn hawn 'il quddiem is-“CBPP3”). Flimkien mal-programm ta' xiri ABS (ABSPP) u l-Operazzjonijiet ta' Rifinanzjament Immirati Aktar fit-Tul (TLTROs) (1), is-CBPP3 ser ikompli jtejjeb it-trasmissjoni tal- politika monetarja, jiffaċilita l-forniment ta' kreditu lill-ekonomija taż-żona tal- euro, jiġġenera effetti sekondarji pożittivi għal swieq oħrajn u, bħala riżultat ta' dan, iħaffef il-pożizzjoni tal-BĊE dwar il-politika monetarja, u jikkontribwixxi għal ritorn tar-rati ta' inflazzjoni lejn livelli eqreb ta' 2 %.
            
         
               (3)
            
            
               Bħala parti mill-politika monetarja waħdanija, ix-xiri definittiv ta' bonds garantiti eliġibbli mill-banek ċentrali tal-Eurosistema taħt is-CBPP3 għandu jiġi implimentat b'mod uniformi, skont din id-Deċiżjoni.
            
         ADOTTA DIN ID-DEĊIŻJONI:
   Artikolu 1
   Stabbiliment u kamp ta' applikazzjoni tax-xiri b'mod definittiv ta' bonds iggarantiti
   Bil-preżenti l-Eurosistema tistabbilixxi s-CBPP3 li taħtu l-banek ċentrali tal-Eurosistema għandhom jixtru bonds garantiti eliġibbli skont it-tifsira tal-Artikolu 2. Taħt is-CBPP3, bonds iggarantiti eliġibbli jistgħu jinxtraw mill-banek ċentrali tal-Eurosistema mingħand kontropartijiet eliġibbli fis-swieq primarji u sekondarji skont il-kriterji ta' eliġibbiltà tal-kontroparti li jinsabu fl-Artikolu 3.
   Artikolu 2
   Kriterji ta' eliġibbiltà għal bonds iggarantiti
   Bonds iggarantiti li huma eliġibbli għal operazzjonijiet tal-politika monetarja b'mod konformi mat-taqsima 6.2.1 tal-Anness I għal-Linja Gwida BĊE/2011/14 (2) u barra minn hekk, jissodisfaw il-kundizzjonijiet għall-aċċettazzjoni tagħhom bħala kollateral għal użu proprju kif stipulat fit-taqsima 6.2.3.2 (il-ħames paragrafu) tal-Anness I għal-Linja Gwida BĊE/2011/14, u li jinħarġu minn istituzzjonijiet ta' kreditu inkorporati fiż-żona tal-euro, għandhom ikunu eliġibbli għal xiri definittiv taħt CBPP3. Multi-cédulas li huma eliġibbli għal operazzjonijiet tal-politika monetarja b'mod konformi mat-taqsima 6.2.1 tal-Anness I għal-Linja Gwida BĊE/2011/14 u li huma maħruġa minn veikoli bi skop speċjali inkorporati fiż-żona tal-euro għandhom ikunu eliġibbli għal xiri definittiv taħt is-CBPP3.
   Il-bonds iggarantiti msemmija hawn fuq għandhom ikunu eliġibbli għal xiri definittiv taħt is-CBPP3 sakemm jissodisfaw ir-rekwiżiti addizzjonali li ġejjin:
   
               1.
            
            
               Għandha tapplika valutazzjoni tal-kreditu minima skont ir-regola first-best tal-kwalità tal- kreditu pass 3 (CQS3, preżentement ekwivalenti għal klassifikazzjoni ta' Istituzzjoni Esterna ta' Valutazzjoni tal-Kreditu (ECAI) ta' “BBB-” jew ekwivalenti), mogħtija minn ta' mill-inqas waħda mill-ECAIs aċċettati fi ħdan il-Qafas ta' Valutazzjoni tal-Kreditu tal-Eurosistema (Eurosystem Credit Assessment Framework — ECAF).
            
         
               2.
            
            
               Għandu japplika limitu ta' 70 % fuq il-ħruġ ta' ishma għal kull numru ta' identifikazzjoni ta' titoli internazzjonali lil investimenti konġunti taħt l-ewwel (3) u t-tieni (4) programmi ta' xiri ta' bonds iggarantiti (is-CBPP1 u s-CBPP2, rispettivament), u s-CBPP3 u lill-investimenti l-oħrajn tal-banek ċentrali tal-Eurosistema.
            
         
               3.
            
            
               Il-bonds iggarantiti għandhom ikunu ddenominati f'euro, miżmuma u saldati fiż-żona tal-euro.
            
         
               4.
            
            
               Bonds iggarantiti maħruġa minn entitajiet sospsiżi minn operazzjonijiet ta' kreditu tal-Eurosistema għandhom ikunu esklużi minn xiri taħt is-CBPP3 għat-tul ta' żmien tas-sospensjoni tagħhom.
            
         
               5.
            
            
               Għal bonds iggarantiti li preżentament ma jiksbux il-klassifikazzjoni CQS3 f'Ċipru u fil-Greċja, klassifikazzjoni minima tal-assi fil-livell tal-klassifikazzjoni massima li tista' tinkiseb għall-bond iggarantit kif iddefinit mill-ECAI rispettiva għal-ġurisdizzjoni għandha tkun meħtieġa sakemm il-livell minimu tal-kwalità tal-kreditu tal-Eurosistema ma jiġix applikat fir-rekwiżiti ta' eliġibbiltà tal-kollateral għal strumenti ta' dejn kummerċjabbli maħrupa jew iggarantiti mill-gvernijiet tal-Greċja jew ta' Ċipru (skont l-Artikolu 8(2) tal-Linja Gwida BĊE/2014/31 (5)), u limitu ta' 30 % fuq il-ħruġ ta' ishma għal kull numru ta' identifikazzjoni ta' titoli internazzjonali, li għandhom japplikaw għall-investimenti konġunti tas-CBPP1, CBPP2, CBPP3 u l-investimenti l-oħrajn ta' banek ċentrali tal-Eurosistema, sakemm jissodisfaw ir-rekwiżiti addizzjonali li ġejjin sabiex jiksbu ekwivalenza tar-riskju:
               
                           (a)
                        
                        
                           rapportar ta' kull xahar tal-karatteristiċi tal-pool ta' kopertura, inkluża dejta fil-livell tas-self, lill-BĊN fejn ikun iddomiċiljat l-emittent, kif ukoll karatteristiċi strutturali tal-programm u informazzjoni dwar l-emittent; il-mudell għar-rapportar għandu jitpoġġa għad-dispożizzjoni tal-kontropartijiet mill-BĊN rispettiv;
                        
                     
                           (b)
                        
                        
                           kollateralizzazzjoni żejda minima marbuta ta' 25 %; id-dispożizzjonijiet għall-kalkolu tal-kollateralizzazzjoni żejda marbuta għandhom jitpoġġew għad-dispożizzjoni tal-kontropartijiet mill-BĊN rispettiv;
                        
                     
                           (c)
                        
                        
                           hedges ta' valuta ma' kontropartijiet ikklassifikati bħala BBB- jew ogħla għal pretensjonijiet iddenominati f'munita oħra li mhijiex l-euro huma inklużi fil-pool ta' kopertura tal-programm jew, b'mod alternattiv, li ta' mill-inqas 95 % tal-assi huma ddenominati f'euro; u
                        
                     
                           (d)
                        
                        
                           il-klejms ta' kreditu fil-pool ta' kopertura huma kontra debituri li jinsabu fiż-żona tal-euro.
                        
                     
         
               6.
            
            
               Bonds iggarantiti miżmuma mill-emittent tagħhom għandhom ikunu eliġibbli għal xirjiet taħt is-CBPP3, sakemm jissodisfaw il-kriterji ta' eliġibbiltà kif speċifikat hawn fuq.
            
         Artikolu 3
   Kontropartijiet eliġibbli
   Dawn li ġejjin għandhom ikunu kontrpartijiet eliġibbli għas-CBPP3, kemm għal transazzjonijiet definittivi kif ukoll għal transazzjonijiet ta' self ta' titoli li jinvolvu bonds iggarantiti miżmuma fil-portafolli CBPP3 tal-Eurosistema: (a) kontropartijiet domestiċi li jipparteċipaw fl-operazzjonijiet tal-politika monetarja tal-Eurosistema kif iddefinita fit-Taqsima 2.1 tal-Anness I tal-Linja Gwida BĊE/2011/14; u (b) kull kontroparti oħra li tintuża minn banek ċentrali tal-Eurosistema għall-investiment tal-portafolli ta' investiment tagħhom iddenominati f'euro, inklużi kontropartijiet mhux taż-żona tal-euro attivi f'bonds iggarantiti.
   Artikolu 4
   Dispożizzjonijiet finali
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha fuq il-websajt tal-BĊE.
   
      Magħmul fi Frankfurt am Main, il-15 ta' Ottubru 2014.
      
         
            Il-President tal-BĊE
         
         Mario DRAGHI
      
   
   
      (1)  Id-Deċiżjoni BĊE/2014/34 tad-29 ta' Lulju 2014 dwar miżuri fir-rigward ta' operazzjonijiet ta' rifinanzjament immirati aktar fit-tul (ĠU L 258, 29.8.2014, p. 11).
   
      (2)  Il-Linja Gwida BĊE/2011/14 tal-20 ta' Settembru 2011 dwar l-istrumenti u l-proċeduri tal-politika monetarja tal-Eurosistema (ĠU L 331, 14.12.2011, p. 1).
   
      (3)  Id-Deċiżjoni BĊE/2009/16 tat-2 ta' Lulju 2009 fuq l-implimentazzjoni tal-programm ta' xiri ta' bonds garantiti (covered bond) (ĠU L 175, 4.7.2009, p. 18).
   
      (4)  Id-Deċiżjoni BĊE/2011/17 tat-3 ta' Novembru 2011 fuq l-implimentazzjoni tat-tieni programm ta' xiri ta' bonds iggarantiti (ĠU L 297, 16.11.2011, p. 70).
   
      (5)  Il-Linja Gwida BĊE/2014/31 tad-9 ta' Lulju 2014 dwar miżuri temporanji addizzjonali fir-rigward ta' operazzjonijiet ta' rifinanzjament tal-Eurosistema u l-eliġibbiltà tal-kollateral u li temenda l-Linja Gwida BĊE/2007/9 (ĠU L 240, 13.8.2014, p. 28).